

**ELŐTERJESZTÉS**

Kunfehértó Községi Önkormányzat Képviselő-testülete

2018. május 30. napján tartandó ülésére

**Tárgy: Nyári szünidei gyermekétkeztetésről szóló döntés**

**Tisztelt Képviselő-testület!**

A gyermek védelméről és a gyámügyi igazgatásról szóló 1997. XXXI. törvény – a továbbiakban: Gyvt. - 21/C. §-ával egy új ellátásformát, a szünidei gyermekétkeztetést vezette be 2016. évtől az arra rászorulóknak.

A szünidei gyermekétkeztetés keretében a települési önkormányzat a szülő, vagy törvényes képviselő kérelmére a déli meleg főétkezést kötelezően biztosítja a hátrányos helyzetű és a rendszeres gyermekvédelmi kedvezményben részesülő halmozottan hátrányos helyzetű, óvodai, iskolai ellátásban részesülő gyermekek részére.

A Gyvt. 21/C. § (2) bekezdése értelmében az óvodai nevelésben részesülő 2H-s, és a rendszeres gyermekvédelmi kedvezményben részesülő 3H-s gyermekek részére az **óvodai nevelést nyújtó intézmény zárva tartásának időtartama alatt valamennyi munkanapon biztosítani kell a meleg főétkezést.**

Az iskolai oktatásban részesülő 2H-s, és a rendszeres gyermekvédelmi kedvezményben részesülő 3H-s gyermekek részére kötelezően az őszi, téli, tavaszi szünetben a tanév rendjéhez igazodóan szünetenként az adott tanítási szünet időtartamára eső valamennyi munkanapon, továbbá a **nyári szünetből legalább 43 munkanapon kell biztosítani az étkeztetést.**

A nyári szünet időtartama 2018. június 16 – 2018. augusztus 31.

Az ezen időszakra eső munkanapok száma: 55.

A konyhán, mint minden év nyarán, a tanítási szünetben végzik el a szokásos nagytakarítást, esetleges festést, mázolást, javítási munkákat. Ezen időszakban tudtak a dolgozók hosszabb szabadságra menni. Az idei évben a konyha leállási ideje: 2018. július 30 – augusztus 10.

A személyes gondoskodást nyújtó gyermekjóléti alapellátások és gyermekvédelmi szakellátások térítési díjáról és az igénylésükhöz felhasználható bizonyítékokról szóló, 328/2011. (XII.29.) Kormányrendelet 13/B § (1) bekezdés b) pontja alapján 2018. május 15-ig kell írásban újra tájékoztatnunk a szünidei gyermekétkeztetéssel érintett családokat a nyári szünet időtartamára eső szünidei gyermekétkeztetés igénybevételének lehetőségeiről, módjáról, időtartamáról és helyszínéről.

A fentiek alapján a Képviselő-testületnek döntést kell hoznia arról, hogy az iskolai oktatásban részesülő 2H-s, 3H-s gyermekek számára a nyári szünetben csak a Gyvt-ben előírt kötelező 43 munkanapon biztosítja az étkeztetést, vagy több napot is vállal az Önkormányzat. Amennyiben 44 napon át biztosítja az étkeztetést, akkor a konyha leállási idején kívül az egész nyári szünetben tudnak étkezni a gyerekek.

**Határozati javaslat**

**Kunfehértó Községi Önkormányzat Képviselő-testülete a gyermekek védelméről és a gyámügyi igazgatásról szóló 1997. évi XXXI. törvény 21/C. § (2) bekezdés b) pontjában körülírt hátrányos helyzetű és a rendszeres gyermekvédelmi kedvezményben részesülő halmozottan hátrányos helyzetű gyermekek részére a 2018. évi nyári szünet időtartamán belül 44 munkanapra nézve biztosítja a szünidei gyermekétkeztetést 2018. június 18. – 2018. július 27. napjáig, valamint 2018. augusztus 13.- 2018. augusztus 31. napjáig.**

Kunfehértó, 2018. május 30.

Határidő: azonnal

Felelős: Huszár Zoltán polgármester

Értesül: Harnóczi Erzsébet óvodavezető

Horváth Judit szociális előadó

Gömzsik László gazdálkodási előadó

Huszár Zoltán